મહાઅમાત્ય મુંજાલ આંખો વડે મીનળદેવીને સમજાવી રહ્યા હતા કે ટાઢે પાણીએ ખસ ગઈ છે. હવે જયસિંહને સમજાવો કે પાછળ જાય નહીં. મીનળદેવી સમજતી હતી કે જયસિંહ આમ સીધો છે પણ તેને છંછેડવામાં આવ્યો છે. તે સોરઠની ભૂમિ પર તેના પાટણનું બધું જ બળ લગાડી દેશે. પણ દીકરાને સમજાવવો કેમ ? સિધ્ધરાજ માટે આ ઘા પોતાની કીર્તિ પરનો હોય તેમ લાગ્યો હતો. પોતે જેને પરણીને પાટણના મહારાણીપદે સ્થાપવાનું સ્વપ્ન જોતો તે દેવડી આજે નવઘણના દીકરા ખેંગાર સાથે ભાગી ગઈ હતી. દેવપ્રસાદને પોતાની શોર્યબુદ્ધિથી જ વિચારવાની ટેવ હતી અને તેને થતું કે હવે જયસિંહ શેની રાહ જુએ છે ? હવે તો જૂનાગઢના દરવાજા એ તોડે નહીં તો ફટ છે એને….